贈劉師服
作者：韓愈
朝代：唐

paragraphs: 羨君齒牙牢且潔，大肉硬餅如刀截。
我今呀豁落者多，所存十餘皆兀臲。
匙抄爛飯穩送之，合口軟嚼如牛呞。
妻兒恐我生悵望，盤中不飣栗與棃。
祗今年纔四十五，後日懸知漸莽鹵。
朱顏皓頸訝莫親，此外諸餘誰更數。
憶昔太公仕進初，口含兩齒無贏餘。
虞翻十三比豈少，遂自惋恨形於書。
丈夫命存百無害，誰能點檢形骸外。
巨緡東釣儻可期，與子共飽鯨魚膾。